New York Weekender Tote Bag for Sale by Sonya Catania
weekender tote bags street scene greenwich village architectural new york street building neighborhoods Opposisie, Itula gaan hof toe oor verkiesings - Politiek - Republikein
Sunday, July 26th, 19:36:43
PDM gooi gewig agter tandarts
Denver Kisting – Die amptelike opposisie, die Popular Democratic Movement (PDM), het gister by monde van sy leier, mnr. McHenry Venaani, gesê hulle gaan ook die Verkiesingskommissie van Namibië (ECN) voor die hof daag.
Dít kom nadat dit Dinsdagaand rugbaar geword het die onafhanklike presidensiële kandidaat, dr. Panduleni Itula, wil opnuut met die ECN in die hof swaarde kruis.
Volgens Venaani gaan Itula en opposisiepartye waarskynlik gesamentlik die nasionale kiesliggaam oor die uitslae van verlede week se verkiesings hof toe sleep.
’n Brief deur me. Elize Angula is eergisteraand op die ECN beteken waarin Itula hulle tot vandag voor 12:00 kans gee om volledige kiesmateriaal aan die tandarts beskikbaar te stel.
Angula is Itula se derde regsverteenwoordiger in minder as twee weke.
Tydens ’n onlangse dringende aansoek voor die verkiesingstribunaal oor die gebruik van elektroniese stemtoestelle (EVM’s) in die afgelope verkiesings het mnr. Henry Shimutwikeni namens hom opgetree.
’n Dag nadat die tribunaal nie in sy guns beslis het nie, was hy tot in die nánag in die hoërhof – dié keer met ’n ander prokureur, mnr. Titus Ipumbu, aan sy sy.
Itula het ook tydens dié dringende aansoek in die stof gebyt – enkele ure voor Namibiërs stembus toe is op 27 November.
EVM’s is toe wel tydens die presidensiële en Nasionale Vergadering-verkiesings gebruik.
Namens die tandarts vra Angula in die jongste aflewering van die voortslepende sage dat die ECN vandag alle tersaaklike stemvorms van stembusse verskaf, insluitend skryfbehoeftes wat gebruik is.
Hy wil alle voor-kiesvorms hê met die besonderhede van alle kieserregistrasiekaarte wat deur elke kieser onderteken is.
Itula wil ook alle uitgedrukte kiesuitslae hê wat buite stempunte opgeplak is, en toegang tot al die apparatuur van alle EVM’s en stemversameltoerusting, insluitend alle reeksnommers.
Die tandarts wil ook voor middagete vandag die name van alle voorsittende stembusbeamptes en kiesafdelingbeamptes hê.
Voorvalboeke wat by alle stempunte bygehou moes word, is ook in sy visier.
Angula dring voorts namens hom aan op alle rekords van opgraderings, dienste en instandhouding van EVM’s se programmatuur en apparatuur.
Hy wil ook toegang hê tot alle deskundiges of personeellede wat voor die verkiesings die masjiene ondersoek of daartoe toegang gehad het.
Boonop wil hy bewyse hê dat EVM’s ondersoek is.
Sou die nasionale kiesliggaam nie voor middagete aan dié versoek gehoor gee nie, sal sy die hooggeregshof namens Itula nader, skryf Angula aan die ECN.
Die prokureur lig die ECN voorts in dat Itula hom in elk geval tot die hoogste hof in die land sal wend oor verlede week se verkiesings.
Dit is om daardie rede dat hy omvattende toegang tot alle kiesdokumentasie benodig, lui die twee bladsy lange brief.
Mnr. Theo Mujoro, die hoofkiesbeampte van die ECN, het Dinsdagaand aan Republikein gesê die brief het daardie aand onder sy aandag beland.
Hy het onderneem om gister daarop kommentaar te lewer, maar het nie gister op navrae in daardie verband gereageer nie.
Landdros Uatjo Uanivi, die voorsittende beampte van die tribunaal, het verlede Maandag bevind dié instelling het nie die jurisdiksie om Itula se eise oor die EVM’s te hoor nie.
Boonop het die tribunaal bevind die aansoek was nóg baie dringend nóg dringend.
Die hoërhof in Windhoek het ook verlede Woensdag voordag bevind Itula se aansoek was nie dringend nie.
Die Landless People’s Movement (LPM), onder leiding van mnr. Bernadus Swartbooi, het vroeër gesê hulle oorweeg nog hul opsies.